Elzevier
Elzevier var et hollandsk bogtrykker- og forlæggerdynasti, grundlagt i Leiden med bogbinder Lodewijk Elzeviers oprettelse af en boghandel i 1580 og et forlag i 1592. De fleste af hans efterkommere drev enten forlag, bogtrykkerier (siden 1616) eller boghandel og bogauktioner.
Elzevierfamiliens ry som udgivere af videnskabelig litteratur i tekstkritiske udgaver til lave priser gjorde gennem generationer deres navn til garantistempel på tekstudgaver til universitetsbrug overalt i Europa. Kendtest blev Bonaventura Elzevier (1583-1652), der i samarbejde med sin nevø Abraham Elzevier (1592-1652) fra 1629 udgav de små, veltrykte klassikerudgaver i duodezformat, der siden benævntes "elzeviere". Talrige piratudgaver af Elzeviernes udgivelser så dagens lys med andre forlagsnavne på titelbladet, og mange bøger, der var forbudt i Frankrig, blev trykt i Paris under falsk Elzevier-bomærke. Dynastiets glansperiode varede til 1680; og da familien uddøde i 1791, havde den publiceret over 2000 værker.